
Vabariigi Valitsuse määruse „Tõlkeandmekogu põhimäärus“ eelnõu seletuskiri
	 


1. Sissejuhatus

1.1. Sisukokkuvõte


Keeleseaduse § 71 lõike 6 alusel kehtestatakse Vabariigi Valitsuse määrusega tõlkeandmekogu põhimäärus.

Tõlkeandmekogu (edaspidi tõlkevärav) on mõeldud riigiasutustele tõlketööde tellimuste haldamiseks ja tõlketööde tegemiseks. See võimaldab tõlketöid operatiivselt juhtida ja kasutada masintõlget jt abivahendite eeliseid. Tõlketööd toimuvad usaldusväärses, riigi kontrollitud keskkonnas.

Tõlkevärav võimaldab hoida kokku raha nii tänu keeletehnoloogiale (sh tõlkemälud, masintõlge) kui ka seetõttu, et asutustele ei ole vaja osta tõlkehaldustarkvara. Seda võimalust on oodanud tõlkevärava kaasvastutavad töötlejad, nagu Justiits- ja Digiministeerium (vandetõlgid), Haridus- ja Teadusministeerium, samuti Maksu- ja Tolliamet ning Politsei- ja Piirivalveamet, vanglad. Asutusi võib edaspidi liituda ning lähtudes liitujatest, täiendatakse põhimäärust.

Tõlkeväravat saavad kasutada ka erasektori tõlketeenuse pakkujad, et täita riigiasutuste tellitud tõlketöid. Need tõlkepartnerid leitakse riigihangete kaudu.

Alates 1. jaanuarist 2027 on plaanis avada tõlkevärav ka üldsusele, et tõlkida teavet eesti keelest ja eesti keelde, kasutades avalikke anonüümitud tõlkemälusid.

1.2. Eelnõu ettevalmistaja


Eelnõu ja seletuskirja on koostanud ja juriidilist kvaliteeti kontrollinud Haridus- ja Teadusministeeriumi (edaspidi HTM) õigusosakonna õigusnõunik Mattias Suumann (735 0576, mattias.suumann@hm.ee) ning Eesti Keele Instituudi keeletehnoloogia osakonna andmeõiguse ja -poliitika juht Nele Nisu (nele.nisu@eki.ee). Sisulises osas on panustanud Eesti Keele Instituudi keeletehnoloogiate osakonna tõlkevärava tootejuht Martin Luts (martin.luts@eki.ee).

Eelnõu koostamisse kaasati põhjalikult kaasvastutavaid asutusi (Eesti Keele Instituut, Justiits- ja Digiministeerium, Rahandusministeerium Politsei- ja Piirivalveamet ning Maksu- ja Tolliamet), kaasatud olid andmekaitsespetsialistid.

1.3. Märkused


Eelnõuga kehtestatakse andmekogu põhimäärus. Eelnõu ei ole seotud ühegi menetluses oleva õigusaktiga.



Tõlkeandmekogu kasutuselevõttuga väheneb halduskoormus.. Eeldatavalt väheneb avaliku sektori töömaht tõlketööde haldamisel ja läbiviimisel (vt eelanalüüsi).

2. Eelnõu sisu ja võrdlev analüüs


Eelnõu koosneb 19 paragrahvist, lähtudes andmekogude põhimäärustes kajastatavatest peamistest peatükkidest. Seletuskirja on koondatud kõige olulisem, et tagada andmetöötluse läbipaistvus (IKÜM art 5(1)(a)).

Eelnõu §-s 1 reguleeritakse tõlkevärava kui andmekogu eesmärk. Kuigi tegemist on seaduse sätte kordusega, võimaldab see paremini mõista andmekogusse kogutavate andmete kasutuseesmärki, samuti suurendab see õigusselgust andmesubjektide vaatest (IKÜM, art 5(1)(a)) ning täita andmesubjekti teavituskohustust töötlemise peamistest aspektidest (nt viidates põhimäärusele, IKÜM art 12(1), 14(1)).

Tõlkeväravat saab kasutada näiteks seaduste tõlgeteks, menetlusmaterjalide tõlgeteks aga ka ametnike töös ettetulnud võõrkeelsete materjalide tõlgeteks igapäevatöös. See võimaldab tõlketöid hallata ning toetada vajalike andmetega kasutajaasutuste tõlketööde planeerimist ja korraldamist. Kasutajaasutusteks saavad olla riigiasutused (KeeleS § 71 lg 1). Tõlkevärava andmekogu eesmärki täiendatakse alates 1. jaanuarist 2027. a  avalikkusele laiemalt kasutatavate võimalustega (anonüümitud tõlkemälu, ja võimalus tõlkida). Selle kohta vt täpsemalt § 18 juurest.

Täpsemalt saab tõlkevärava kohta lugeda seaduse eelnõu seletuskirjast (avaliku teabe seaduse ja keeleseaduse muutmise seadus 759 SE).

Eelnõu §-des 2 ja 3 reguleeritakse tõlkevärava kaasvastutavad ja volitatud töötlejad ning nende täpsemad ülesanded. Seaduses on sätestatud vaid Eesti Keele Instituut (EKI) ning viide, et tõlkeväraval on ka teised kaasvastutavad asutused. Seega loetletakse kõik teised kaasvastutavad asutused põhimääruse tasandil (KeeleS § 71 lg 5). Oluline on siinjuures välja tuua, et tõlkevärava kasutus on võimalus, mitte kohustus ning kõik riigiasutused kes seda kasutavad, on tõlkevärava kasutamisel kaasvastutavateks töötlejateks.

IKÜM art 5 sätestab mitmed kesksed põhimõtted, mida peab vastutav töötleja tagama (art 5(2), sh isikuandmete töötlemise seaduslikkuse, eesmärgipärasuse, minimaalsuse ja konfidentsiaalsuse põhimõtte rakendamise (art 5(1)). Ka asjakohaseid töötlemisevahendeid ja tehnilisi ning korralduslikke meetmeid peab rakendama vastutav töötleja (IKÜM art 25(1)). Samuti sätestab avaliku teabe seadus (AvTS) andmekogu vastutavale töötlejale sarnaseid kohustusi, sh tagada andmetöötluse seaduslikkus (AvTS § 434 lg 1). Seetõttu peavad kaasvastutavad töötlejad leppima kokku ülesannetes, kus teatud ülesanded lähtuvad kaasvastutavast asutusest, teatud ülesanded delegeeritakse ühele kaasvastutavale töötlejale ning ülesannete täitmisel on olulisel kohal koostöö. Keskseks haldajaks jääb teatud ülesannetes EKI (vt § 3 lg 2 ülesandeid). Tema ülesandeks on tagada tehniline haldus keskselt ja tema tellib ka arendustöid. EKI korraldab võimaluse kasutada kaasvastutaval töötlejal andmete anonüümimise vahendeid, kuid ei hinda sisuliselt, kas teave avalikku tõlkemällu lisada või millises osas seda teha (vt põhimääruse § 10 lg 1).

Tõlkevärava kaasvastutavad töötlejad on hetkeseisuga: 
1) Eesti Keele Instituut;
2) Politsei- ja Piirivalveamet;
3) Justiits- ja Digiministeerium; 
4) Haridus- ja Teadusministeerium;
5) Maksu- ja Tolliamet;
6) Tallinna Vangla;
7) Tartu Vangla;
8) Viru Vangla.

Kaasvastutavad töötlejad peavad sisuliselt tagama, et tõlkevärava kasutamine oleks seaduspärane iga kaasvastutava asutuse piires, korraldama õigustatud isikutele juurdepääsu oma asutuses. Kaasvastutavad asutused tagavad koos EKI-i kui andmekogu keskse haldajaga organisatsiooniliste, füüsiliste ja tehniliste meetmete abil tõlkevärava andmete tervikluse, tõlkevärava andmete kaitse ja säilimise. Seda seetõttu, et kasutajaasutuste ja lõppkasutajate poolt rakendatavaid turvameetmeid saab nõuda ja kontrollida vaid iga kasutajaasutus oma asutuse ja selle lõppkasutajate piires ja seetõttu tuleb teha kaasvastutavatel töötlejatel koostööd, et kaitsemeetmed oleksid ka tegelikult terviklikult rakendatud.

Kaasvastutavad töötlejad tagavad, et isikuandmetega seotud rikkumisest teavitatakse järelevalveasutust ja vajadusel andmesubjekte, edastades seejuures juhtumi üldinfo ka EKI-le kui tõlkevärava haldajale, kes korraldab vajadusel ümber tehnilised protsessid ja kui asjaolud konkreetsel juhul eeldavad, siis ka tellib vajalikud arendustööd. Seetõttu teevad kaasvastutavad töötlejad ka ettepanekuid tõlkevärava haldajale selle arendusteks.

Tõlkevärava volitatud töötleja on Riigi Info- ja Kommunikatsioonitehnoloogia Keskus (RIT), kes võimaldab süsteemi ja andmeid majutada. Tegemist on tavapärase protsessiga, kus kõiki tegevusi ei suuda ellu viia üksnes riigi hallatav asutus ise (EKI) ja selleks kasutatakse volitatud töötlejaid. RIT kui volitatud töötleja tagab tõlkevärava majutamiseks vajaliku infotehnoloogilise keskkonna ja selle tehnilise valmisoleku, vastavalt põhimääruses sätestatud nõuetele,  tagades andmete majutamise ehk säilitamise turvalises keskkonnas ning teavitab andmete majutamisel avastatud rikkumistest kohe haldajat, võttes viivitamata tarvitusele kõik vajalikud abinõud rikkumise lõpetamiseks.

EKI kui üks kaasvastutavatest kelle ülesandeks on keskse tõlkevärava haldajana tagada andmekogu pidamine vastavalt õigusaktides sätestatud nõuetele, näiteks soovitud arenduste tellimine, juurdepääsude andmine jms. EKI annab õigustatud isikutele (sh kaasvastutavad töötlejad, nende tõlkepartnerid erasektorist) peakasutaja tasemel juurdepääsu tõlkeväravale, samuti tagab koos volitatud töötlejaga tehniliste meetmete abil tõlkevärava andmete tervikluse, tõlkevärava andmete kaitse ja säilimise, korraldab selle majutamist ja arendamist jms. Samuti koordineerib isikuandmetega seotud rikkumiste teavitamist, kaasates vajadusel volitatud ja kaasvastutavaid töötlejaid. Samas on põhimõttelistesse otsustesse kaasatud kõik kaasvastutavad töötlejad. Iga kasutajaasutus määrab ise, kes lõppkasutajatest saab tõlkeväravas antud asutuse andmetele ligi. 

Andmesubjekti jaoks on kaasvastutavate töötlejate kontaktpunktiks küll EKI, kuid viimane korraldab, et vastused saaksid antud, suheldes konkreetse asjaga seoses ühe või mitme kaasvastutava ja volitatud töötlejaga. Näiteks olukorras, kus ei ole teada, millist kaasvastutavat asutust võiks küsimus puudutada, püüab EKI selle esmalt koostöös volitatud töötlejaga välja selgitada ja koordineerida, et päring edastatakse õigele kaasvastutavale töötlejale. Lõpliku vastuse koostab andmesubjektile konkreetne kaasvastutav töötleja, kelle andmetöötlust küsimus puudutab. Loomulikult võib see omakorda eeldada lisasuhtlust EKI ja volitatud töötlejaga. 
 
Isikuandmete rikkumise teavitamise kaasvastutavate töötlejate vahel ja selleks vajalike selgituste koordineerimise volitatud töötlejaga tagab samuti EKI, töödeldes andmeid vaid ulatuses, mis on vajalik asjakohase kaasvastutava töötleja väljaselgitamiseks ja info edastamiseks, samuti tõlkevärava haldaja ülesannete täitmiseks. See tähendab taaskord pigem koordineerivat rolli, kus EKI püüab välja selgitada, kas või keda juhtum võis puudutada. Vastuse koostab järelevalveasutusele või vajadusel andmesubjektile taaskord konkreetne kaasvastutav töötleja. Koordineerivat rolli ei ole muidugi siis kui rikkumine juhtub ja on ilmne konkreetsele kaasvastutavale töötlejale ja ta saab ülesande ära täita.
 
Eelnõu §-s 4 luuakse tehniline selgus, et tõlkeväravat peetakse  andmekoguna, millel on 
kaasvastutavate töötlejate ülesannete täitmiseks töökeskkond milles hallatakse tõlketöid. Selgus on oluline seetõttu, et 1. jaanuarist 2027 lisatakse sättesse täiendav alamosa, millele kohaldatakse turvameetmete osas erisust. Kuna 2027. aastast, täiendatakse andmekogu eesmärke ja igaühel tekib võimalus tõlkida teavet eesti keelest ja eesti keelde, kasutades avalikke anonüümitud tõlkemälusid, lisandub eraldi tõlkekeskkond kui alamosa, mis on suunatud kõigile kasutamiseks (vt § 18 selgitusi).

Eelnõu §-s 5 sätestatakse põhielemendina küberturvalisuse seadusest (KüTS) tulenevad nõuded. Tõlkevärava turvameetmed peavad tagama järgmised turvaklassid:
1) konfidentsiaalsus – S3;
2) terviklus - T3;
3) käideldavus – K2.

Turvaklassid (sh S3) on valitud koostöös kaasvastutavate töötlejatega ja lähtudes E-ITSi metoodikast (mis on dokumenteeritud kaitsetarvete protokollis). S3 ja T3 taseme saavutamiseks rakendatakse täiendava turvaanalüüsiga valitud turvameetmeid. Seega on tõlkevärava kaitsetarve kokkuvõttes väga suur (VS). See on kooskõlas tõlkeväravas töödeldavate andmete sisuga, kuna tõlgitav tekst võib sisaldada väga tundlikke andmeid nagu terviseandmed, süüteoandmed või maksuandmed (vt KeeleS § 71 lg 3).

Tulevikus lisanduv alamosa, mis on avatud avalikkusele, on madalamate nõuetega (S2, T2, K1) ning selle kaitsetarve on suur (S), vt täpsemalt § 18 juurest.

Turvaklassid on valitud lähtudes E-ITSi metoodikast arvestades asjaolu, et igaühele kasutatavas osas ei säilitata tõlgitavaid andmeid.

Eelnõu §-d 6–8 sätestavad tõlkeväravasse kogutavate andmete täpsema koosseisu. Siin on eristatud kolmest jaotust mis lähtuvad kasutajatest, tõlgitavast teabest ja tõlkemälust ning tehnilistest andmetest.

Eelnõu § 6 sätestab tõlkevärava kasutajate andmed, esmalt juriidilised isikud (asutused kui kaasvastutavad isikud, kes andmekogu kasutavad ning nende tõlkepartnerid erasektorist) ja seejärel füüsilised isikud ehk lõppkasutajad.
 
Lõige üks loetleb tõlkevärava kaasvastutavate töötlejate kohta kogutavad andmed:
- asutuse nimi ja nime lühend;  
- asutuse kontaktandmed (üldtelefon ja e-posti aadress, tööajad); 
- asutuse üksuste nimetused.

Mõnel asutusel on nn majasisesed tõlkekorraldajad ja tõlkijad, mõnel ka lepingupartnerid erasektorist tõlke-, toimetamise, tõlkekorraldaja jm tõlkevaldkonna teenuste läbiviimiseks. Nende lepingupartnerite andmed loetleb lõige kaks:
- ettevõtte ärinimi ja nime lühend; 
- kontaktandmed (üldtelefon ja e-posti aadress, tööajad); 
- üksuste nimetused,
- lepingu info kaasvastutava töötlejaga, sh hinnakiri.

Lõikes kolm selgitatakse, et lõppkasutajaks võib olla tõlketöö tellija, tõlkekorraldaja, tõlke teostaja, toimetaja. Nii luuakse suurem õigusselgus, kelle kohta kogutavad andmed võivad käia. Erisused on sätestatud järgnevates lõigetes.

Lõike neli alusel kogutakse tõlkevärava lõppkasutaja andmeid tellija ja tõlkekorraldaja kohta järgmises andmekoosseisus:
- isikukood;
- ees- ja perekonnanimi;
- seotus kasutajaasutuse või tõlkepartneri ja selle üksusega;
- kontaktandmed nagu e-post ja telefon, tööajad;
- kasutajaõiguste ulatus;
- staatus (aktiivne, deaktiveeritud).

Lõppkasutajate andmeid haldab iga kaasvastutav töötleja ja tõlkepartneri peakasutaja. Isikukoodi kasutatakse mh lõppkasutajate autentimisel TARA-s[footnoteRef:1]; e-posti automaatteavituste (vt allpool) saatmiseks. Regulaarsed tööajad nagu nädalapäevad ja kellaajad ja menetluse staatus on vajalikud, et tõlkekorraldajad saaksid tõlketöid määrata ja õigeks ajaks täita. Seega on see vajalik töö sisuliseks korraldamiseks. [1:  Riigi autentimisteenus võimaldab asutustel pakkuda oma e-teenustes erinevad autentimismeetodeid, sh ID-kaart, Mobiil-ID, Smart-ID ja Euroopa Liidu eID, neid autentimismeetodeid omavahel kombineerides või eraldi kasutades.] 


Kasutajaõiguste ulatus (rollid, privileegid) määrab lõppkasutajale peakasutaja. Staatuseid kasutatakse mh selleks, et töölt lahkunud või peatatud töösuhtega lõppkasutajate juurdepääsu tõlkeväravale piirata.

Lõike viis alusel kogutakse tõlkevärava lõppkasutaja kohta täiendavaid andmeid juhul kui lõppkasutaja täidab tõlketöid, st on teostaja (tõlk, tõlkija) või toimetaja. Sellisel juhul on täiendavateks andmeteks järgmised andmed:
- paragrahvi lõikes 4 nimetatud andmed;
- keelesuunad; 
- kaasvastutava töötleja märkus täitja pädevuse kohta.
Need andmed on vajalikud selleks, et tõlkekorraldaja ja/või tõlkevärava automaatalgoritmid leiaksid igale tõlketellimusele sobivaima täitja või võimalikud täitjad, kellelt küsida hinnapakkumisi.

Eelnõu § 7 sätestab tõlgetega seotud ja tõlkemälu andmed. Ka siin on jaotatud andmestik kolme ossa. Lõikes üks reguleeritakse tõlketöö tehnilised andmed nagu:
- tellimuse number; 
- viide ja/või pealkiri;
- töö liigitus (eelkõige tekstiline tõlkimine, suuline tõlkimine, toimetamine ); 
- suulise tõlke algusaeg, töö lõppemise või valmimise tähtaeg ning staatus (uus, lõpetatud, ootel vms); 
- algkeel ja sihtkeel;
- seotus lõppkasutajaga (tellija, tõlkekorraldaja, tõlke teostaja, toimetaja);
- seotus tõlkemäluga; 
- valdkond, silt, kommentaar;
- paranduste kirjeldus;
- maksumus.

Tõlketöö tehnilised andmed on vajalikud tõlketööde korraldamiseks ja arveldusteks. Nt võimaldavad tehnilised andmed „meditsiinivaldkonna kirjaliku teksti tõlketöö eesti keelest inglise ja saksa keelde, kiire!“ leida vajaliku kvalifikatsiooniga saadaoleva tõlkija. Tõlkekorraldaja saab valida sobilikud tõlkemälud, mis tõlkija tööd hõlbustavad.

Lõikes kaks on reguleeritud tõlgitava teabe ning lisa- ja taustamaterjali andmed - see mida kasutajaasutuse lõppkasutajast tõlketöö tellija tõlkida soovib, võib sisaldada  keeleseaduse § 71 lõikes 3 nimetatud isikuandmed. Kuna tõlgitav sisu võib olla absoluutselt igasugune tekst, ei ole võimalik ammendavalt tekstide pinnalt andmekoosseise reguleerida. Seega võib tõlgitav teave sisaldada isikuandmed ja eriliiki isikuandmed. Seaduses on sätestatud õigus ja volitus neid andmeid töödelda. Kuna seadus sätestab üldise raami ja tõlgitava teksti sisu ei ole alati ette teada, ei ole võimalik sätestada ette ammendavat andmekoosseisu. Tõlgitavas tekstis, vestluses jms võib sisalduda erinevat teavet. Küll tuleb rõhutada, et teave on alati ligipääsetav vaid konkreetsele kasutajaasutusele ning just see asutus annab ka ligipääsuõigused kindlatele lõppkasutajatele (vt täpsemalt § 10). Kui tegemist on piiratud juurdepääsuga teabega, ei lisata seda avalikku tõlkemällu ja vastavad reeglid sätestab iga asutus ise.

Lõikes kolm reguleeritakse tõlkemälu andmed nagu:
- nimetus; 
- juurdepääsu ulatus (avalik, piiratud);
- ligipääsuõigusega kasutajaasutused ja lõppkasutajad;
- algkeel ja sihtkeel; 
- tõlkesegmendid lähte- ja sihtkeeles, sealhulgas isikuandmed ja eriliiki isikuandmed lähtuvalt tõlketöö sisust, milles võivad sisalduda üksnes keeleseaduse § 71 lõikes 3 nimetatud isikuandmed;
- tõlkesegmendi loomise aeg,  muutmise aeg;
- valdkond, silt ja kommentaar;
- seotus tõlketööga.

Tõlkemälu on üks peamisi keeletehnoloogiaid, mis võimaldab korduvaid tekste tõlkida efektiivsemalt, seeläbi ka odavamalt (hankelepingutes nn CAT-grid) ning säilitada terminoloogiline, stiililine jm järjepidevus, seega tõsta tõlkekvaliteeti.

Tõlkemälude juures on väga oluline leida tasakaalupunkt ühelt poolt nende mahu ehk kasuteguri ja teisalt konfidentsiaalsete andmete tõlkemällu sattumise riski vahel. Selleks on tõlkemälud jagatud rühmadesse:
a) Avalikud tõlkemälud. Need on kontrollitult puhtad ja ei sisalda isikuandmeid, ärisaladusi vm konfidentsiaalset infot. Avalikke tõlkemälusid jagatakse huvitatud osapooltega (nt keeletehnoloogiate loojatega, ülikoolidega, tõlkeettevõtetega) avaandmete teabeväravas https://andmed.eesti.ee/).
b) Kaasvastutavate töötlejate vahel jagatavad tõlkemälud. Nt võivad teatud asutused jagada omavahel teavet, kui tegemist on sama valdkonna tekstidega.
c) Asutusesisene tõlkemälu. Siin sisalduvad tõlked mh jooksvalt tõlgitavate tööde kohta ning suuremahuliste tööde korral, mis on jagatud mitme tõlgi vahel, saab reaalajas korduvaid tõlkeosasid (segmente) vahetada.

Eelnõu §-s 8 on reguleeritud tehnilised andmed nagu teavituse andmed ja logid. Teavituste juures on silmas peetud automaatseid teateid lõppkasutajale, näiteks uue töö saabumise, tõlketellimuse valmimise, vms kohta. Logid on sätestatud täpsemalt eelnõu §-s 14. 

Eelnõu §-s 9 on sätestatud kaasvastutavate töötlejate andmete sisestamine, et luua suurem andmetöötlust puudutav läbipaistvus läbi rakendusakti. Asutuse tõlketellijast lõppkasutaja on tõlke algataja rollis (tõlketöö andmed, sihtkeel jms). Asutuse nn majasisesed tõlkijad või nende poolt määratud teenuse osutaja erasektorist sisestavad tõlgitud või toimetatud teksti jne. Peakasutaja määratleb asutuse seaded, üksused, rollid, lõppkasutajad, väliste tõlketeenuse osutajate andmed ja hinnakirja. Peakasutaja, määratledes rolle, võib ülesandeid delegeerida ka teistele lõppkasutajatele. Tõlkevärav ei kasuta teiste riigi infosüsteemi kuuluvate andmekogude andmeid.

Eelnõu §-s 10 reguleeritakse andmete juurdepääsupiirangu kehtestamine ja ligipääsuõiguste andmise korralduslikud küsimused. Iga kaasvastutav töötleja tagab, et isikuandmed ja juurdepääsupiiranguga andmed ei satu avalikku tõlkemällu. EKI kui haldaja seda iga kaasvastutava töötleja eest täiendavalt ei kontrolli (tegemist ei ole EKI teabega ning tal puuduks ka taustainfo piirangu üle otsustamiseks). Täpsemalt tagab kasutajaasutus ka ligipääsuõigused oma asutuse andmetele lähtuvalt asutusesisestest töökorraldusest. EKI võimaldab keskse andmekogu haldajana erinvaid meetodeid ja tehnilisi vahendeid (kui need on olemas ja välja töötatud) kuid ei kontrolli ega langeta sisulist otsust, kas avalikustatav teave sisaldab või ei sisalda juurdepääsupiiranguga teavet. Selline korraldus on kooskõlas AvTS-is sätestatud põhimõtetega, kus iga teabevaldaja lähtub seaduses sätestatud põhimõtetest ning lähtuvalt tõlgitavast sisust, oskab iga kasutajaasutus ise hinnata, kas tõlgitav tekst sisaldab ärisaladust, teavet uurimisasutuse tegevuse meetodite ja taktika kohta või kas see võiks kahjustada kuidagi välissuhtlust vms (vt täpsemalt AvTS § 35). Samuti ei pruugi igasuguste juurdepääsupiirangute kohta hetkel olemas olla konkreetseid erivahendeid või tehnikaid.

Tõlkevärava haldaja ei pääse ligi tõlkevärava teiste kaasvastutavate töötlejate andmetele, v.a asutuse peakasutaja andmetele. Seetõttu ei teki ka andmete ülemäärast kasutust ja risk juurdepääsupiiranguga teabe täiendavaks ja lubamatuks töötluseks, on madal. Muudel isikutel on juurdepääs tõlkevärava juurdepääsupiiranguga andmetele, kui see õigus tuleneb seadusest. 

Juurdepääsupiiranguta ja anonüümitud tõlkemälud avaldatakse avaandmete teabeväravas: https://andmed.eesti.ee/. Anonüümimisvahendid on ajas muutuvad ning ka erinevad lähtuvalt teabe sisust. Kui isikuandmete osas on juba loodud tehnilisi vahendeid, mille tõhusus on suhtelisel kõrge, siis teiste juurdepääsupiirangute osas ei pruugi tehnoloogia olla veel piisav või puudub üldse, et tuvastada kõikvõimalikke asutusesiseseks kasutamiseks mõeldud aluseid. Seetõttu peab kasutajaasutus vaatama alati avalikustatava teabe üle. Avalikustatakse teave, mis ei sisalda juurdepääsupiiranguga teavet. Isikuandmete puhul järgitakse kõiki andmekaitsenõukogu juhiseid (nt anonüümimise juhis Guidelines 02/2026 on Anonymisation jne).

Anonüümsuse hindamisel tuleb arvestada kolme põhikriteeriumi: üksikute kirjete eraldamise võimatus, andmete teiste andmestikega sidumise võimatus ning isikupõhiste järelduste tegemise võimatus (anonüümimise juhis, p 55, p 60, p 67). Kui kõik need kriteeriumid on täidetud, võib andmeid pidada anonüümseks; kui mõni kriteerium ei ole täidetud, tuleb teha täiendav analüüs (anonüümimise juhis, p 83, p 95). Juhis võimaldab anonüümsust hinnata kas lihtsustatud või kontekstipõhise lähenemise kaudu. Kontekstipõhine lähenemine arvestab konkreetsete osapoolte tegelikke võimalusi andmeid taasidentifitseerida, sh seda, kas neil on mõistlikult tõenäoline juurdepääs täiendavale teabele (anonüümimise juhis, p 45, p 49). Hinnang peab arvestama ka tehnoloogia arengut ja täiendava info kättesaadavust ning anonüümsuse taset tuleks ajas regulaarselt uuesti hinnata (anonüümimise juhis, p 29(e), p 88). Andmete anonüümsus ei tähenda, et andmeid võib edasi avalikustada lihtsalt seetõttu, et neid peetakse anonüümseks. Tegelikult sõltub nõutav anonüümimise tase asjaomasest andmete konfidentsiaalsuse tasemest ning ka keskkonnast, kus andmeid töödeldakse, sest seal võib isiku uuesti tuvastamise risk varieeruda.[footnoteRef:2]  [2:  Emanuela Podda, Daniela Spajic, Pierangela Samarati, Anonymising personal data under the data legislative acquis established by the Data Governance Act, Computer Law & Security Review, Volume 60, April 2026, 106261, https://www.sciencedirect.com/science/article/pii/S2212473X26000027.] 


Kolm põhikriteeriumi anonüümsuse hindamiseks on juhise kohaselt järgmised:
1. Andmeid võib pidada anonüümseks, kui need vastavad kõigile kolmele kriteeriumile (anonüümimise juhis, p 46 jj).
2. Puudub võimalus üksikuid kirjeid eraldada (No Record Isolation) (anonüümimise juhis, p 55).
3. Puudub võimalus andmeid siduda teiste andmestikega (No Linkage)  (anonüümimise juhis p 60)
4. Puudub võimalus teha isikupõhiseid järeldusi (No Inference) (anonüümimise juhis, p 67). 

Seega, ei tohiks avalik tõlkemälu sisaldada andmeid, mille pinnalt võiks konkreetse isiku tuvastada. Seega tuleb igal juhul avalikku tõlkemällu teksti lisades hinnata, et selles ei sisalduks isikuandmeid ega muud tundlikku sisu. Kuna see on igakordne otsustus, teostab hinnangu konkreetne kaasvastutav töötleja. On oluline rõhutada, et viidatud suunis ja anonüümimise meetodid on välja töötatud vaid isikuandmete kontekstis, mitte üldiselt juurdepääsupiirangute kohta.

Eelnõu §-s 11 reguleeritakse täpsemalt ligipääsuõiguste kontroll. Tõlkevärava andmetele tagatakse turvaline juurdepääs, lõppkasutajad kasutavad turvalist internetiühendust HTTPS) Lõppkasutaja toimingute teostamisel kontrollitakse tarkvaraliselt tema õiguste (kasutaja staatus, talle omistatud rollid ja privileegid)  kehtivust. Kehtivuse osaks on kellel, millistele andmetele, mis toiminguks ja kui kauaks on õigus ligi pääseda.
	
Eelnõu §-s 12 sätestatakse, et kaasvastutav töötleja tagab ise oma asutuse andmete õigsuse. Seega ei vastuta keegi teine, kas nt tõlgitav tekst, tõlkemälu kanne, lõppkasutajate andmed vms on õige ja asjakohane.

Eelnõu §-s 13 sätestatakse, et ebaõigeid andmeid parandavad andmete esitajad vastavalt oma volitustele. Parandused logitakse.

Eelnõu §-s 14 reguleeritakse logide sisu ja säilitamise tähtaeg. Tõlkeväravaandmete igasuguse töötluse üle peetakse logi, mis sisaldab tegevuse sooritaja, tegevuse sisu, tegevuse aja, käsitletud sihtobjekt ja muudatuse tulemi sihtobjekti andmeid. Töötlus tähendab igasuguseid toiminguid  - nii vaatamine, allalaadimine, tõlkemällu kandmine, tõlkemälust eemaldamine, avalikustamine, kustutamine jne. Logi säilitatakse kande või päringu tegemisest alates kaks aastat. Tõlkemälu muude andmete säilitamine on sätestatud seaduses.

Eelnõu §-s 15–17 reguleeritakse üldised andmekogude korraldust puudutavad sätted nagu järelevalve, rahastus ja andmekogu likvideerimine. Järelevalvet teostatakse tõlkevärava pidamise üle isikuandmete kaitse seaduse ja AvTS-i kohaselt. Tõlkevärava rahastus tagatakse läbi riigieelarve EKI-le määratud vahenditest, kasutajatoe ja arendustööde jaoks on kavas taotleda toetust Justiits- ja Digiministeeriumi digipöörde rahastusest. Tõlkevärava likvideerimine toimub seaduse alusel, mille käigus tuleb ka otsustada, kas andmed kantakse teise riigi infosüsteemi kuuluvasse andmekogusse, antakse üle Rahvusarhiivi või hävitatakse.

Eelnõu §-s 18 on jõustumissäte, millega lükatakse edasi tõlkevärava andmekogu avaliku osa sätete jõustumine kuni 1. jaanuaril 2027.

 


3. Eelnõu vastavus Euroopa Liidu õigusele

Eelnõu on kooskõlas Euroopa Liidu õigusega. Isikuandmete töötlemist reguleerivad Euroopa Parlamendi ja nõukogu määrus (EL) 2016/679 ja Euroopa Parlamendi ja nõukogu direktiiv (EL) 2016/680.

4. Määruse mõjud

Määruse mõjud on põhjalikult kajastatud juba seaduse eelnõu seletuskirjas (avaliku teabe seaduse ja keeleseaduse muutmise seadus 759 SE, vt tõlkevärava osas alates lk 56). Neid siinkohal ei korrata. 
Täiendavalt ja kokkuvõtlikult võib tuua, et tõlkeväraval on mitmeid positiivseid mõjusid:
a) Aitab korrastada tõlketeenuste turg. Riigihangetes sätestatav tõlkevärava kasutusnõue erasektori tõlketeenusepakkujatele võimaldab leida õiglase ja parima hinnaga töö teostaja.
b) Luuakse tõlkemälude kogumise ja vahetamise süsteem. Süsteem moodustub koos teiste keeletehnoloogiate (nt õigekirjakontroll, automaattõlge) rakendamisega. Sellega kaasnev positiivne mõju väljendub eelkõige järgmises:
i. vähenevad tõlkekulud,
ii. võimaldatakse läbi avaandmete erasektoril kasutada kvaliteetseid andmeid  (treenida keeletehnoloogiaid, sh suuri keelemudeleid),
iii. ühtlustub terminikasutust ja
iv. tõuseb tõlkekvaliteeti.
c) Reeglistik selgineb. Tõlkida võib nt masintõlke teenuste abil, kartmata turvariske, sh isikuandmete lekkimist. Läbi põhimääruse kehtestatud nõuete on 
d) tTurvariskid  keskselt juhitud.
e) Kujuneb riigiasutuste ülene tõlkevaldkonna kogukond. Omavahel jagatakse infot parimate praktikate, keeletehnoloogiate kasutusvõimaluste, tõlketuru olukorra jm üle.

Lisada näitena seaduse seletuskirjast PPA näide PPA saab loobuda olemasolevast tellimuste haldamiseks mõeldud tarkvarast (PPA tõlkeregister). 

4.1. Andmekaitsealane mõjuhinnang

Lähtuvalt sellest, et tegemist on seaduse rakendusaktiga, esitatakse selle seletuskirjas üldine mõjuhinnang (IKÜM art 35(10)). Seadusandja on otsustanud luua tõlkevärava ning muudatus jõustus 16. märtsil 2026. a.

Eelnõus kajastatud tegevused ei too sisuliselt kaasa uusi töötlustoiminguid ning võrreldes kehtiva seadusega töötluse eesmärgid ja ulatus oluliselt ei muutu. Kaasvastutavad töötlejad töötlevad ka täna samu andmeid tõlgeteks, seega ei muutu töötlemise eesmärk, vaid selleks kasutatavad vahendid – tekib üks ja turvaline keskkond, mis võimaldab täita sama eesmärki säästlikumalt ning tõlkemälude võimalusi jagades (osas, kus see on lubatud). Kaasvastutavad töötlejad rakendasid ka täna teabe tõlkimiseks infosüsteeme (ja andmekoguna näiteks dokumendiregistrit), samuti volitatud töötlejaid, seetõttu ei teki muudatusega täiendavaid riske, mis mõjutaksid oluliselt andmesubjektide õigusi ja vabadusi.

Eelnõu juures on kaalutud IKÜM põhimõtteid - nii andmetöötluse minimaalsuse (IKÜM art 5 lg 1 c), eesmärgipärasuse (IKÜM art 5 lg 1 p b), õigsuse (IKÜM art 5 lg 1 p d), usaldusväärsuse ja konfidentsiaalsuse (IKÜM art 5 lg 1 p f) ning säilitamise (IKÜM art 5 lg 1 p e) piiranguid. Kõikide põhimõtete tagamise eest vastutab vastutav töötleja (art 5 lg 2) ning vastutava töötleja vastutust eeldatakse, kui ta ei tõenda vastupidist.[footnoteRef:3]  [3:  Kohtuasjas C-741/21 , p 45.] 


Selleks, et isikule oleks andmetöötlus ettenähtav, sätestati seaduses nii isikuandmete üldistatud koosseis, vastutav töötleja kui ka töötlemise eesmärgid. Seega on tõlkevärava kasutus läbipaistev ja kasutamise õiguslikuks tagatiseks on KeeleS-is sätestatud eesmärgipiirang (IKÜM art 5(1)(a)(b)). Asutused kasutavad tõlkeväravat oma ülesannete täitmisel (IKÜM art 6(1)(e)). Seetõttu ei muutu isikuandmete töötlemises midagi põhimõtteliselt. Kaasvastutavate töötlejate õigus isikuandmeid töödelda tuleneb nende tööd reguleerivatest õigusaktidest, andmekogu loomisega täiendavaid õiguseid ei looda. Juurdepääsupiirangu alustena lähtutakse ka edaspidi juba kehtivast õigusest ja selle kehtestamise protseduurid on asutuste sisemine pädevus. Seega jätkub senine isikuandmete töötlemine, selle erinevusega, et edaspidi toimub see ühtses infosüsteemis, mille puhul tagatakse andmete turvalisus. Keskne andmekogu haldaja ei oma juurdepääsu kaasvastutavate töötlejate teabele. Kohalduvad kõik infosüsteemile sätestatud turvanõuded, mistõttu on riskid olemasolevate meetmetega maandatud.

Õiguspärane töötlus tagatakse seeläbi, et tehakse arendustöid ning teenuseid testitakse. Riigi infosüsteemi kuuluvate andmekogude puhul tuleb lähtuda küberturvalisuse seaduses toodud nõuetest, sh võrgu- ja infosüsteemide küberturvalisuse nõuetest (E-ITS ning selle alammoodul CON2 – isikuandmete kaitse). Riskide hindamisel lähtutakse riski realiseerumise tõenäosusest ja realiseerumise mõjust. Kuna tegemist on kontrollitud keskkonnaga ning töötlus toimub juba loodud riigi infosüsteemile kuuluvas andmekogus, ei kaasne praegusel juhul eelnõus käsitletud andmete lisandumisel lisariske. Ohtude hindamisel on arvesse võetud nende esinemise statistikat nii Eestis kui ka teistes riikides.

Kaasvastutavatelt töötlejatelt eeldatakse, et rikkumised ei toimuks ega korduks. Selle tagamiseks võib rakendada auditeid, monitooringut, sisekontrolli mehhanisme, reageerimisplaane turvaintsidentide korral jm[footnoteRef:4]. Riskide vähendamiseks rakendatakse selgeid töötlemisjuhiseid, samuti tagab iga kaasvastutav töötleja isikute teavitamise ja koolitamise oma asutuses. Oluline, et töötlemisjuhised oleksid kasutajatele selged ja mõistetavad, sest andmete väärkasutamise oht kasvab, kui organisatsioonis puuduvad vajalikud juhised ja protseduurid.  [4:  DLA. Germany: Monitoring and auditing obligations of controllers with respect to their processors,] 


Andmekaitse Inspektsiooni suunised “Lõimitud ja vaikimisi andmekaitse” (IKÜM art 25) kohta rõhutavad, et vastutavad töötlejad peaksid juba kavandamisel rakendama kaitsemeetmeid ning neid regulaarselt ka üle vaatama.[footnoteRef:5] Sobivate tehniliste ja organisatsiooniliste meetmete valik peab olema konkreetne ning põhinev riski hindamisel – näiteks risk, mida töötlemine endas kandis, andmete iseloom, ulatus, kontekst, riigi tehnoloogiline tase jmt.[footnoteRef:6] Tõlkevärava käivitamisel rakendatakse parimaid praktikaid ja järgitakse juurdepääsuulatust ja määratud õigusi. Asutuste vahel jagatav tõlkemälu ei mõjuta samuti oluliselt andmesubjekti õigusi ja vabadusi. Ka kavandatud asutustevaheline tõlkemälu kasutus ei tähenda automaatselt piiramatut asutustevahelist juurdepääsu. Mõju hinnatakse tegeliku töötluskorralduse, juurdepääsu ulatuse, andmete laadi ja kaitsemeetmete põhjal (vt eraldi Andmekaitsenõukogu anonüümimise juhist). Seega selleks, et riski mõju hinnata, peaks jagatav sisu hõlmama isikuandmeid, kuid see eeldab omakorda, et teine asutus, suudaks sisu taasisikustada mõistlikke vahendeid kasutades. Kuna tõlkemälus ei ole juurdepääsupiiranguga teavet, siis võib objektiivselt eeldada, et selline risk on äärmiselt madal. Jagamine toimub vaid kindlaksmääratud asutuste vahel ja konkreetsel, õigusaktidest tuleneval eesmärgil, jagatud tõlkemällu ei lisata automaatselt kõiki tõlkeid, vaid üksnes selleks sobivaid segmente. Samuti hinnatakse enne lisamist seda, kas tekst sisaldab isikuandmeid, eriliiki isikuandmeid või juurdepääsupiiranguga teavet; ning tundlikud või piiratud juurdepääsuga tekstid jäävad asutusesisesesse tõlkemällu. Seega näeb kasutaja ainult neid tõlkemälusid ja segmente, millele talle on rollipõhine juurdepääs antud. Juurdepääs ja muud toimingud logitakse ning neid saab kontrollida. Oluline on, et andmete jagamine ei muuda algset töötlemise eesmärki ega loo asutustele uusi sisulisi õigusi isikuandmete kasutamiseks. Keskne, kontrollitud keskkond võib võrreldes failide, e-kirjade ja eraldiseisvate süsteemide kaudu vahetamisega hoopis vähendada andmete eksliku vaatamist, samuti avaldamise, kontrollimatu paljundamise ja kadumise riski. Seega, asutuste vahel jagatav tõlkemälu ei mõjuta oluliselt andmesubjektide õigusi ja vabadusi, Avalikkusele suunatud osast midagi tõlkeväravas ei säilita, seega teksti, mida inimene tõlgib, ei kanta ka tõlkemällu (masin tõlgib ja unustab).Guidelines 02/2026 on Anonymisation). Seega selleks, et riski mõju hinnata, peaks jagatav sisu hõlmama isikuandmeid, kuid see eeldab omakorda, et teine asutus, suudaks sisu taasisikustada mõistlikke vahendeid kasutades. Kuna tõlkemälus ei ole juurdepääsupiiranguga teavet, siis võib objektiivselt eeldada, et selline risk on äärmiselt madal. Jagamine toimub vaid kindlaksmääratud asutuste vahel ja konkreetsel, õigusaktidest tuleneval eesmärgil, jagatud tõlkemällu ei lisata automaatselt kõiki tõlkeid, vaid üksnes selleks sobivaid segmente. Samuti hinnatakse enne lisamist seda, kas tekst sisaldab isikuandmeid, eriliiki isikuandmeid või juurdepääsupiiranguga teavet; ning tundlikud või piiratud juurdepääsuga tekstid jäävad asutusesisesesse tõlkemällu. Seega näeb kasutaja ainult neid tõlkemälusid ja segmente, millele talle on rollipõhine juurdepääs antud. Juurdepääs ja muud toimingud logitakse ning neid saab kontrollida. Oluline on, et andmete jagamine ei muuda algset töötlemise eesmärki ega loo asutustele uusi sisulisi õigusi isikuandmete kasutamiseks. Keskne, kontrollitud keskkond võib võrreldes failide, e-kirjade ja eraldiseisvate süsteemide kaudu vahetamisega hoopis vähendada andmete eksliku vaatamist, samuti avaldamise, kontrollimatu paljundamise ja kadumise riski. Seega, asutuste vahel jagatav tõlkemälu ei mõjuta oluliselt andmesubjektide õigusi ja vabadusi, Avalikkusele suunatud osast midagi tõlkeväravas ei säilita, seega teksti, mida inimene tõlgib, ei kanta ka tõlkemällu (masin tõlgib ja unustab). [5:  Andmekaitse Inspektsioon. Lõimitud ja vaikimisi andmekaitse.]  [6:  The Law Library. GDPR Article 82 – The JEU Gathers Pace Clarifying Data Breach Compensation. ] 


Kokkuvõttes võib tõdeda, et muudatustega ei kaasne olulist mõju, mis võiks negatiivselt andmesubjekti õigusi kahjustada. Tulenevalt eelnevast võib kaasnevat negatiivset mõju andmesubjektidele pidada väheseks. 

4.2. Mõju halduskoormusele

Tõlketööde korraldamise koormus tõlkeandmekogu kasutavates riigiasutustes väheneb. Valdavalt kasutusel olev tõlketööde tellimise protsess – meilitsi pakkumiste küsimine, meilitsi tööde saatmine ja vastuvõtmine, arvestuste pidamine tabelarvutusprogrammidega – koondatakse tõlkeväravasse ja osa protsessi sammudest automatiseeritakse.

5. Määruse rakendamisega seotud tegevused, vajalikud kulud ja määruse rakendamise eeldatavad tulud


Tõlkevärava haldamisega kaasnev aastane kulu 
· Haldus- ja hooldusteenused ning Riigipilve taristu rent – u 240 000 eurot aastas on kavandatud Haridus- ja Teadusministeeriumi eelarves.

Tõlkevärava arenduskulu
· Kasutajatugi ja liituvate asutuste konsultatsiooniteenus – u 150 000 eurot, taotletakse Justiits- ja Digiministeeriumi digipöörde voorust.
· Arendusteenus ja tootejuhtimine – u 200 000 eurot, taotletakse Justiits- ja Digiministeeriumi digipöörde voorust.

Kuna määruse rakendamiseks täies mahus vahendid riigieelarves puuduvad, esitatakse tegevuste finantseerimiseks projektipõhised taotlused välisvahendite kaasamiseks Justiits- ja Digiministeeriumi digipöörde voorust. Juhul kui projektitaotlusi ei rahuldata, vaadatakse tegevused üle riigi eelarvestrateegia läbirääkimiste käigus 2027. aastal??. Kui digipöördest ega riigieelarvest Tõlkevärava arenduskulusid ei rahastata, katkeb küll uute funktsionaalsuste arendustöö kuid olemasolev süsteem jääb töösse. Kõik hädavajalikud ja kriitilised tegevused (nt vead ja turvaparandused) teostatakse garantii- või hooldustööde raames (HTM-i eelarvest). Pikemas perspektiivis taotletakse uuteks arendusteks arendusrahastust muudest välisvahenditest.

Tõlkevärava kasutusele võtmisega teistele asutustele kulu ei kaasne. Küll aga võib asutuste kokkuhoidu tõlkekuludelt hinnata umbes miljonile eurole aastas (vt eelanalüüsi, https://www.justdigi.ee/uuringud#justiitshalduspoliitika).


6. Määruse jõustumine


Määrus jõustub üldises korras. Volitusnorm põhimääruse kehtestamiseks on jõustunud ja kohest kasutuselvõttu võimaldav tarkvara on valminud, mistõttu ei ole vajalik jätta määruse jõustumiseks üleminekuaega. 

Erandina jõustuvad hiljem sätted, mis on seotud keeleseaduse muudatusega. Nimelt täieneb andmekogu eesmärk seaduses alates 1. jaanuarist 2027. a. Seoses sellega täiendatakse eesmärki sama jõustumisajaga ka põhimääruses.

7. Eelnõu kooskõlastamine, huvirühmade kaasamine ja avalik konsultatsioon


Eelnõu esitati eelnõude kooskõlastamissüsteemi EIS kaudu ametlikuks kooskõlastamiseks ministeeriumidele, kes saavad kaasata arvamuse andmisse enda valitsusala asutusi. Eelnõu esitati arvamuse avaldamiseks ka Andmekaitse Inspektsioonile, Eesti Tõlkemagistrite Liidule ja Eesti Tõlkebüroode Liidule. 

Eelnõule laekunud tagasiside ning neile antud selgitusega saab tutvuda eelnõu seletuskirja lisas (kooskõlastustabel). Eesti Tõlkemagistrite Liit andis teada, et on tutvunud määruse ja seletuskirjaga ega soovi sisulisi kommentaare lisada.

